钦定古今图书集成/明伦汇编/官常典/第009卷 > 周
## 钦定古今图书集成/明伦汇编/官常典/第009卷 > 周

周制金辂，以封同姓，隆以伯叔之称，亲以脤膰之礼，
朝会则接以天揖，而岁命供寝庙之刍豢。

按：《礼记曲礼》：“天子之五官，曰司徒、司马、司空、司士、司
寇、典司五众。”

〈郑注〉此殷时制也。周则司士属司马，太宰、司徒、宗伯、司马、司寇、司空为六官。〈陈注〉此五官与《天官》列而为六。“五众”者，五官属吏之群众也。

五官之长，曰伯，是《职方》。其摈于天子也，曰“天子之吏。”
天子同姓，谓之伯父；异姓，谓之伯舅。自称于诸侯，曰
“天子之老”；于外曰公；于其国曰君。

〈陈注〉司徒以下五官之长者，天子之三公也。伯者，长大之名。三公无异职，即六卿中三人兼之，任左右之职，谓之相。九命而作伯，则分主畿外诸侯，如《公羊》云“自陕而东者，周公主之；自陕而西者，召公主之”是也。“是职方”者，言二伯于是职主其所治之方也。天子之吏，摈者之辞也。此伯若是同姓，则天子称之为伯父；若异姓则称为“伯舅”，皆亲之之辞也。此伯皆有采地，在天子畿内，自称于私土。采地之外，则曰“公”；自称于采地之内，则曰“君”也。

九州之长，入天子之国曰“牧。”天子同姓谓之叔父，异
姓谓之叔舅，于外曰“侯”，于其国曰“君。”

〈陈注〉天下九州，天子于每州之中，择诸侯之贤者一人，加之一命，使主一州内之列国，取牧养下民之义，故曰“牧。”叔父叔舅，降于伯父伯舅也。自称于所封国之外，则曰侯。若与国内臣民言，则自称曰君也。

《月令》：“季冬之月，日穷于次，月穷于纪，星回于天。数将
几终，岁且更始。天子乃命同姓之邦，共寝庙之刍豢。”

〈陈注〉人本乎祖，故祖庙之牲，使同姓诸侯供之。

按《周礼春官》大宗伯之职，掌建邦之天神、人鬼、地示
之礼，以佐王建保邦国。以饮食之礼，亲宗族兄弟。

〈郑注〉亲者，使之相亲，人君有食宗族饮酒之礼，所以亲之也。《文王世子》曰：“族食，世降一等。”《大传》曰：“系之以姓而弗别，缀之以食而弗殊，百世而婚姻不通”者，周道然也。

以《脤膰》之礼，亲兄弟之国

〈郑注〉脤膰社稷宗庙之肉，以赐同姓之国，同福禄也。兄弟有共先王者。鲁定公十四年，“天王使石尚来归脤。”

《巾车》掌公车之政令，辨其用与其旗物，而等叙之，以
治其出入。王之五路：“一曰金路，钩樊缨九就，建大旗
以宾，同姓以封。”

〈郑注〉金路，以金饰诸末。钩，娄颔之钩也。金路，无锡有钩，亦以金为之。其樊及缨，以五采罽饰之而九成。大旗，九旗之画交龙者。以宾，以会宾客。同姓以封，谓王子母弟，率以功德出封。虽为侯伯，其画服犹如上公，若鲁卫之属。其无功德，各以亲疏食采畿内而已。故书“钩”为“拘”，杜子春读为“钩。”〈率音律〉

《秋官司仪》掌九仪之宾客摈相之礼，以诏仪容、辞令、
揖让之节。将合诸侯，则令为坛三成，宫旁一门。诏王
仪：“南乡见诸侯，土揖庶姓，时揖异姓，天揖同姓。”

〈郑注〉王揖之者，定其位也，庶姓无亲者也。土揖推手小下之也，异姓婚姻也，时揖平推手也。天揖推手小举之。

按：《仪礼》《觐礼》，同姓大国，则曰“伯父”，同姓小邦，则曰“叔
父。”

### 武王十三年大封同姓之国

按：《周书·康诰》。

〈孔传〉《命康叔之诰》，康，圻内国名；叔，封字。〈疏〉正义曰：既伐叛人，三监之，管叔、蔡叔等以殷馀民国，康叔为卫侯，周公以王命戒之，作《康诰》《酒诰》《梓材》三篇之书。〈蔡传〉康叔，文王之子，武王之弟。武王诰命为卫侯，今文、古文皆有。按《书序》以《康诰》为成王之书。今详本篇，康叔于成王为叔父，成王不应以弟称之。说者谓周公以成王命诰，故曰“弟。”然既谓之王，若曰，则为成王之言，周公何遽自以弟称之也？且《康诰》《酒诰》《梓材》三篇言文王者非一，而略无一语以及武王，何耶？说者又谓“寡兄勗为称武王”，尤为非义。寡兄云者，自谦之辞，寡德之称，苟语他人，犹之可也。武王，康叔之兄，家人相语，周公安得以武王为寡兄而告其弟乎？或又谓康叔在武王时尚幼，故不得封。然康叔，武王同母弟，武王分封时，年已九十，安有九十之兄，同母弟尚幼，不可封乎？且康叔，文王之子；叔虞，成王之弟。周公东征，叔虞已封于唐，岂有康叔得封，反在叔虞之后，必无是理也。又按汲冢《周书克殷篇》言“王即位于社南，群臣毕从”，“毛叔郑奉明水，卫叔封傅”礼“召公奭赞采师，尚父牵牲。”《史记》亦言“卫康叔封布”，兹与《汲书》大同小异，康叔在武王时，非幼亦明矣。特序书者不知《康诰》篇首四十八字为《洛诰》脱简。遂因误为“成王之书。”是知《书序》果非孔子所作也。

《王若》曰：“孟侯，朕其弟，小子封。”

〈蔡传〉王，武王也。孟，长也。言为诸侯之长也。封康叔名。〈大全〉吴氏曰：“《诗序》言卫不能修方伯、连帅之职，康叔之为方伯无疑。先儒谓康叔受封时尚幼者，以此书称‘小子之故。康叔与武王、周公皆大姒之子，安得为尚幼？陕右之俗，尊命卑，贵命贱，虽长且老者亦以‘小子’呼之，表见亲爱之辞。此所谓‘小子亦然。

惟乃不显考文王，克明德慎罚，不敢侮鳏寡，庸庸祗
祗，威威显民用’’”肇造我区夏，越我一二邦，以修我西
土。惟时怙冒，闻于上帝，帝休。天乃大命文王，殪戎殷，
诞受厥命，越厥邦，厥民惟时叙。乃寡兄勗肆汝小子，
封在兹东土。

〈蔡传〉按“东土”云者，武王克商，分纣城朝歌，以北为邶，南为鄘，东为卫。意邶鄘为武庚之封，而卫即康叔也。《汉书》言周公善康叔，不从管、蔡之乱，似地相比近之辞，然不可考矣。

王曰：“呜呼！封！汝念哉！今民将在，祗遹乃文考，绍闻《衣》
德，言往敷求于殷先哲王，用保乂民。汝丕远惟商耇
成人，宅心知训，别求闻由古先哲王，用康保民，弘于
天，若德裕乃身，不废在王命。”王曰：“呜呼，小子封！恫瘝
乃身，敬哉！天畏棐忱。民情大可见，小人难保。往尽乃
心，无康好逸豫，乃其乂民。我闻曰：‘怨不在大，亦不在
小。惠不惠，懋不懋已。汝惟小子乃服惟弘。王应保殷
民，亦惟助王宅天命，作新民’。”王曰：“呜呼！封敬明乃罚。
人有小罪非眚，乃惟终自作不典式尔有厥罪，小乃
不可不杀；乃有大罪，非终，乃惟眚灾。适尔既道极厥
辜，时乃不可杀。”王曰：“呜呼！封有叙，时乃大明服。惟民
其敕懋和；若有疾，惟民其毕弃咎；若保赤子，惟民其
康乂。非汝封刑人杀人，无或刑人杀人。非汝封。”又曰：
“劓刵人，无或劓刵人。”王曰：“外事汝陈时臬司师兹殷
罚有伦。”又曰：“要囚服念五六日，至于旬时，丕蔽要囚。”
王曰：“汝陈时臬事，罚蔽殷彝用其义刑义杀，勿庸以
次。汝封乃汝尽逊。”曰：“时叙，惟曰未有逊事已。汝惟小
子，未其有若汝封之”心？朕心朕德惟乃知。凡民自得
罪，寇攘奸宄，杀越人于货暋，不畏死，罔弗憝。王曰：封，
元恶大憝矧，惟不孝不友子，弗祗服厥父事，大伤厥考心。于父不能字厥子，乃疾厥子，于弟弗念天显，乃
弗克恭厥兄，兄亦不念鞠子哀，大不友于弟，惟吊兹，
不于我政人得罪。天惟与我民彝大泯乱。曰：“乃其速
由文王作罚刑，兹无赦不率大戛矧！惟外庶子训人，
惟厥正人，越小臣诸节，乃别播敷造民大誉，弗念弗
庸，瘝厥君，时乃引恶，惟朕憝已。汝乃其速由兹义，率
杀亦惟君惟长，不能厥家人，越厥小臣外正，惟威惟
虐，大放王命，乃非德用乂，汝亦罔不克敬典，乃由裕
民，惟文王之敬忌。乃裕民曰：‘我惟有及，则予一人以
怿’。”王曰：“封！爽惟民，迪吉康，我时其惟殷先哲王德用
康乂民，作求矧今民罔迪，不适不迪，则罔政在厥邦。”
王曰：“封！予惟不可不监，告汝德之说，于罚之行。今惟
民不静，未戾厥心，迪屡未同，爽惟天其罚殛我，我其
不怨，惟厥罪无在大，亦无在多。”矧曰：“其尚显闻于天？”
王曰：“呜呼！封，敬哉！无作怨”，勿用非谋非彝蔽时忱丕
则敏德，用康乃心，顾乃德，远乃猷，裕乃以民宁不汝
瑕殄。王曰：“呜呼！肆汝小子封，惟命不于常。汝念哉！无
我殄享，明乃服，命高乃听，用康乂民。”王若曰：“往哉！封
勿替敬典，听朕告，汝乃以殷民世享。”

按《左传僖公五年》：“宫之奇曰：‘虢仲、虢叔，王季之穆也，
为文王卿士，勋在王室，藏于盟府’。”

〈注〉《虢仲》、虢叔，王季之子，文王之母弟也。仲、叔皆虢君字。〈疏〉正义曰：凡诸侯初受封爵，必有盟誓之言。

僖公二十四年，富辰曰：“昔周公吊二叔之不咸，故封
建亲戚，以蕃屏周、管、蔡、郕、霍、鲁、卫、毛、聃、郜、雍、曹、滕、毕、
原、酆、郇，文之昭也；邘、晋、应、韩，武之穆也。凡、蒋、邢、茅、胙、
祭，周公之裔也。”

〈注〉吊，伤也。《二叔》，夏、殷之叔世。

昭公二十八年，魏献子曰：“昔武王克商，光有天下，其
兄弟之国者十有五人，姬姓之国者四十人，皆举亲
也。”

定公四年，卫子鱼曰：“昔武王克商，成王定之，选建明
德，以藩屏周。分康叔以大路、少帛、𬘬茷、旃旌、大吕，殷
民七族，陶氏、施氏、繁氏、锜氏、樊氏、饥氏、终葵氏，封畛
土略自武父以南，及圃田之北竟，取于有阎之土，以
共王职；取于相土之东都，以会王之东蒐。聃季授土，
陶叔授民，命以《康诰》，而封于殷虚。皆启以商政，疆以
周索。”

按《史记周本纪》：“武王十一年，罢兵西归，行狩，记政事，
作《武成》。封诸侯，班赐宗彝，作分殷之器物。于是封功
臣谋士，封弟周公旦于曲阜曰鲁。封召公奭于燕，封
弟叔鲜于管，弟叔度于蔡。馀各以次受封。”武王崩，太
子诵代立，是为成王。成王少周，初定天下。周公恐诸
侯畔周公，乃摄行政当国。管叔、蔡叔群弟疑周公与
武庚作乱畔周。周公奉成王命伐诛武庚、管叔，放蔡
叔，以微子启代殷后，国于宋。颇收殷馀民以封武王
少弟，封为卫侯。〈按康叔封卫据书经蔡传为武王事为正本纪及世家皆如孔氏说姑两

存之又克商有天下，在武王即位之十三年，《本纪》作“十一年。”

按《吴太伯世家》，吴太伯、太伯弟仲雍，皆周太王之子，
季历之兄也。季历贤而有圣子昌，太王欲立季历以
及昌，于是太伯、仲雍二人乃奔荆蛮，文身断发，示不
可用，以避季历。季历果立，是为王季，而昌为文王。太
伯之奔荆蛮，自号“句吴”，荆蛮义之，从而归之千馀家，
立为吴太伯。太伯卒，无子，弟仲雍立，是为吴仲雍。仲
雍卒，子季简立。季简卒，子叔达立。叔达卒，子周章立。
是时，周武王克殷，求太伯仲雍之后，得周章。周章已
君吴，因而封之。乃封周章弟虞仲于周之北故夏虚，
是为虞仲，列为诸侯。自太伯作吴五世而武王克殷，
封其后为二：其一虞在中国，其一吴在夷蛮。

〈注〉索隐曰：夏都安邑，虞仲都太阳之虞城在安邑南，故曰夏虚。《左传》曰：“太伯虞仲，太王之昭。”则虞仲是太王之子。又《论语》称虞仲，夷逸《隐居放言》，是仲雍称虞仲。今周章之弟亦称虞仲，盖周章之弟字仲，始封于虞，故曰虞仲。则仲雍本字仲，而为吴之始祖，后代亦称虞仲，所以祖与孙同号也。

按《鲁周公世家》，“周公旦者，周武王弟也。自文王在时，
旦为子，孝笃仁，异于群子。及武王即位，旦常辅翼武
王，用事居多。武王九年，东伐至盟津，周公辅行。十一
年，伐纣至牧野，周公佐武王，作《牧誓》。破殷，入商宫。已
杀纣，周公把大钺，召公把小钺，以夹武王衅社，告纣
之罪于天及殷民。释箕子之囚，封纣子武庚禄父，使”
管叔、蔡叔傅之，以续殷祀。遍封功臣同姓戚者。封周
公旦于少昊之虚曲阜，是为鲁公。周公不就封，留佐
武王。

〈注〉正义曰：《括地志》云：“兖州曲阜县外城，即鲁公伯禽所筑也。”

按《燕召公世家》：“召公奭与周同姓，姓姬氏。周武王之
灭纣，封召公于北燕。其在成王时，召公为三公。自陕
以西，召公主之；自陕以东，周公主之。”

〈注〉谯周曰：周之支族食邑于召，谓之召公。《索隐》曰：“召者，畿内采地”，奭始食邑于召，故曰“召公。”或说者

以为文王受命，取岐周故墟召地，分爵二公，故《诗》有“周召二南” ，言皆在岐山之阳，故言南也。后武王封之北燕，在今幽州蓟县故城是也。亦以元子就封，而次子留周室，代为召公。至宣王时，召康公虎其后也。

按《管蔡世家》，“管叔鲜、蔡叔度者，周文王子而武王弟
也。武王同母兄弟十人，母曰太姒，文王正妃也。其长
子曰伯邑考，次曰武王发，次曰管叔鲜，次曰周公旦，
次曰蔡叔度，次曰曹叔振铎，次曰成叔武，次曰霍叔
处，次曰康叔封，次曰冉季载。”冉季载最少，同母兄弟
十人，唯发、旦贤，左右辅文王，故文王舍伯邑考而以
发为太子，及文王崩而发立，是为武王。《伯邑考》既已
前卒矣，武王已克殷，平天下，封功臣昆弟，于是封叔
鲜于管，封叔度于蔡，二人相纣。子武庚禄父治殷遗
民。封叔旦于鲁，而相周，为周公。封叔振铎于曹，封叔
武于成，封叔处于霍。康叔封冉季载，皆少，未得封。

〈注〉正义曰：《括地志》曰：郑州管城县，今州外城即管国城也，是叔鲜所封国也。濮州雷泽县在东南九十一里。汉郕阳县，古郕伯，姬姓之国，其后迁于成之阳。晋州霍邑县，本汉彘县也。郑元注《周礼》云：“霍山在彘。”本春秋时霍伯国地。杜预曰：“管在荥阳京县东北。”《世本》曰：“叔度居上蔡。”索隐曰：“按《春秋》隐五年，卫师入郕。”杜预曰：东平刚父县有郕乡。《后汉·地理志》以为成本国。又《地理志》云，廪丘县南有成故城。应劭曰：“武王封弟季载于成”，是古之成邑。应仲远误云：“季载封耳。”《春秋》闵元年，“晋灭霍。”《地理志》云：河东彘县霍太山在东北。是霍叔之所封。

按《曹叔世家》，“曹叔振铎者，周武王弟也。武王已克殷
纣，封叔振铎于曹。”

〈注〉《宋忠》曰：“济阳定陶县。”

按《卫康叔世家》，卫康叔名封，周武王同母少弟也。其
次尚有冉季，冉季最少，武王已克殷纣，复以殷馀民
封纣子武庚禄父，比诸侯，以奉其先祀，勿绍为武庚
未集，恐其有贼心。武王乃令其弟管叔、蔡叔傅相武
庚禄父，以和其民。武王既崩，成王少，周公旦代成王
治当国。管叔、蔡叔疑周公，乃与武庚禄父作乱，欲攻
成周。周公旦以成王命兴师伐殷，杀武庚；禄父、管叔，
放蔡叔，以武庚殷馀民封康叔为卫君，居河、淇间故
商墟。

〈注〉《索隐》曰：“康，畿内国名。”宋忠曰：“康叔从康徙封卫，卫即殷墟定昌之地。”

按《魏世家》，“魏之先，毕公高之后也。武王之伐纣，而高
封于毕，于是为毕姓。其后绝封，为庶人。”

〈注〉索隐曰：《左传》富辰说文王之子十六国有毕、原、丰、郇，言毕公是文王之子。此云“与周同姓”，似不用《左氏》之说。马融亦云“毕毛，文王庶子。”杜预曰：“毕在长安县西北。”正义曰：《括地志》云：“毕原在雍州万年县西南二十八里。”

按《通鉴前编》：“周武王十有三年，冬一月癸巳，周王发
帅师会诸侯伐商。春二月甲子，商师溃受自焚死。王
即位，国号周，封纣子武庚为殷侯，使管叔、蔡叔、霍叔
监殷。三月，分封诸弟，封康叔于殷东。夏四月，王来自
商，大封建诸侯于天下。”

〈目〉《大纪》曰：“武王既克商，大建公侯于天下。封周公于鲁，都曲阜少昊大庭之墟。封召公于燕，庶叔高于毕，皆留相周。封叔鲜于管，叔度于蔡，叔处于霍，以监殷，是为三监。以殷馀民封康叔于朝歌，国号卫。封叔振铎于曹，叔武于郕，季载于邥。封庶弟叔绣于滕，叔郑于毛。又封诸叔于郜、于雍，于原，于郇于丰。虢仲、虢叔为”文王卿士，勋在王室，藏于盟府。仲封于西虢，实故夏墟；叔封于东虢，都制初，泰伯、仲雍奔荆楚，采药于衡山之下，荆人义之，从者日众。东至海上，得千馀家，遂为国，自号句吴。泰伯薨，无子，仲雍嗣为吴君。天子使求其后，得周章，仲雍曾孙也，世君吴矣，因封之曰吴伯，复封章弟于故夏墟，是为虞仲。兄“弟之君十有五人，同姓者四十馀人。”　《前编》曰：“按《书序》称‘成王既伐管、蔡，以殷馀民封康叔，作《康诰》《酒诰》《梓材》。自王安石始疑《梓材》之书，至五峰胡氏始正《书序》之误，以三书系之《武王之纪》。朱子是之，而其他证验亦多。但《康诰》曰‘小子封’，《酒诰》惟曰‘封’，则康叔之年加长矣。《康诰》曰‘在兹东土’，则武王未来’”自商也。《酒诰》曰“明大命于妹邦”，则武王在周之辞也。然则二《诰》虽均为武王封康叔之书，前后则非一时矣。康叔始封于卫，《书》无明文，《酒诰》则曰“妹邦”，岂卫、妹古或通称，兼以沬水得名与？或先妹邦而后加卫，亦未可知也。《诗传》称“武王克商，分纣都以东曰卫，西曰鄘，北曰邶。纣都朝歌，今在卫州卫县”西二十二里，谓之殷墟。武王封康叔于卫，但不知何时兼邶鄘而有之。夫兼邶鄘而有之，殆必成王既伐管、蔡，黜殷之后，《序》所谓“以殷馀民封康叔”者也。但谓《康诰》以下为《成王书

则不可耳

### 成王元年鲁公伯禽就封于鲁

按《左传定公四年》：“卫子鱼曰：‘昔武王克商，成王定之，
选建明德以藩屏周，故周公相王室以尹天下，于周
为睦。分鲁公以大路、大旗，夏后氏之璜，封父之繁弱
殷民六族，条氏、徐氏、萧氏、索氏、长勺氏、尾勺氏，使帅
其宗氏，辑其分族，将其类丑以法。则周公用即命于
周，是使之职事于鲁，以昭周公之明德。分之土田，陪、
敦，祝宗，卜史，备物典策，官司彝器’。”因商奄之民，命以
伯禽，而封于少皞之虚。

按《礼记明堂位》：“昔殷纣乱天下，脯鬼侯以飨诸侯，是
以周公相武王以伐纣。武王崩，成王幼弱，周公践天
子之位，以治天下。六年，朝诸侯于明堂，制礼作乐，颁
度量，而天下大服。七年致政于成王。成王以周公为
有勋劳于天下，是以封周公于曲阜，地方七百里，革
车千乘，命鲁公世世祀周公以天子之礼乐，是以鲁”
君孟春“乘大路，载弧韣，旗十有二旒，日月之章，祀帝
于郊，配以后稷”，天子之礼也。

〈陈注〉周公封于鲁，地方百里，而此云七百里者，盖以百里之田为鲁本国，如后世食实封也。并附庸为七百里，所谓锡之山川土田附庸也。革车，兵车也。千乘，田赋所出之数也。《孟春》，周正子月也。大路，殷祭天所乘之木。路。弧，所以开张旌旗之幅，其形如弓，以竹为之。韣则弧之衣也。旒属于旗之正幅，而画日月以为章也。〈按记封周公在成王七年与世家异从世家为正〉

按《史记鲁周公世家》：“武王既崩，成王少在强葆之中。
周公恐天下闻武王崩而畔，周公乃践阼，代成王摄，
行政当国，卒相成王，而使其子伯禽代，就封于鲁，是
为鲁公。”

〈注〉《索隐》曰：“周公元子就封于鲁，次子留相王室，代为周公。”《徐广》曰：“伯禽以成王元年封。四十六年，康王十六年卒。”

成王八年，“命蔡仲复封于蔡。”

按《书经》，“蔡仲之命。”

〈蔡传〉蔡，国名，仲，字，蔡叔之子也。叔没，周公以仲贤，命诸成王，复封之蔡。此其诰命之词也。今文无，古文有。

惟周公位冢宰，正百工。群叔流言，乃致。辟管叔于商，
囚蔡叔于郭邻，以车七乘；降霍叔于庶人，三年不齿。
蔡仲克庸祗德，周公以为卿士。叔卒，乃命诸王邦之
蔡。

〈蔡传〉“囚蔡叔于郭邻，以车七乘。”囚云者，制其出入，而犹从以七乘之车也。降霍叔于庶人，三年不齿，三年之后方齿录，以复其国也。三叔，刑罚之轻重，因其罪之大小而已。仲叔之子，克常敬德，周公以为卿士。叔卒，乃命之成王，而封之蔡也。周公留佐成王，食邑于圻内。圻内诸侯，孟、仲二卿，故周公用仲为卿，非鲁之卿也。蔡，《左传》在淮、汝之间。仲不别封，而命邦之蔡者，所以不绝叔于蔡也。

王若曰：“小子！胡惟尔率德改行，克慎厥猷！肆予命尔
侯于东土，往即乃封。敬哉！尔尚盖前人之愆，惟忠惟
孝。尔乃迈迹自身，克勤无怠，以垂宪乃后，率乃祖文
王之彝训，无若尔考之违王命。皇天无亲，惟德是辅；
民心无常，惟惠之怀。为善不同，同归于治；为恶不同，
同归于乱。尔其戒哉！慎厥初，惟厥终，终以不困；不惟
厥终，终以困穷。懋乃攸绩，睦乃四邻，以蕃王室，以和
兄弟，康济小民，率自中，无作聪明乱旧章。详乃视听，
罔以侧言改厥度，则予一人汝嘉。”王曰：“呜呼！小子胡
汝往哉？无荒弃朕命！”

按《史记管蔡世家》：“武王崩，成王少，周公旦专王室。管
叔、蔡叔疑周公之为不利于成王，乃挟武庚以作乱。
周公旦承成王命，伐诛武庚，杀管叔而放蔡叔，迁之
与车十乘，徒七十人，从而分殷馀民为二：其一封微
子启于宋，以续殷祀；其一封唐叔为卫君，是为康叔。
封季载于冉冉季、康叔皆有驯行，于是周公举康叔”
为周司寇，冉季为周司空，以佐成王治，皆有令名于
天下。蔡叔度既迁而死，其子曰胡，胡乃改行，率德驯
善。周公闻之，而举胡以为鲁卿士，鲁国治。于是周公
言于成王，复封胡于蔡，以奉蔡叔之祀，是为蔡仲。

〈注〉《宋忠》曰：“胡徙居新蔡。”

按：《通鉴前编》：“成王八年，王命蔡侯复封之蔡。”

成王十年，封叔虞为唐侯。

按《竹书纪年》：“成王八年冬十月，王师灭唐，迁其民于
杜。十年，王命唐叔虞为侯。”

按《左传定公四年》：“卫子鱼曰：‘昔武王克商，成王定之，
选建明德以藩屏周，故分唐叔以大路、密须之鼓阙、
巩姑洗，怀姓九宗，职官五正，命以《唐诰》，而封于夏墟，
启以夏政，疆以戎索’。”

〈注〉《阙巩》甲名。“《姑洗》钟名。”

按《史记·晋世家》：“唐叔虞者，周武王子而成王弟。初，武
王与叔虞母会时，梦天谓武王曰：‘余命女生子，名虞余与之唐’。及生子，文在其手，曰‘虞’，故遂因命之曰虞。
武王崩，成王立。唐有乱，周公诛灭唐，成王与叔虞戏，
削桐叶为珪，以与叔虞曰：‘以此封若’。史佚因请择日
立叔虞。成王曰：‘吾与之戏尔’。史佚曰：‘天子无戏言，言’”
则史书之，礼成之，乐歌之。于是遂封叔虞于唐。唐在
河汾之东，姓姬氏，字子于唐。叔子燮，是为晋侯。

〈注〉正义曰：《括地志》云：“故唐城在绛州翼城县西二十里，即尧裔子所封。《春秋》云：‘夏孔甲时，有尧苗裔刘累者，以豢龙事孔甲。夏后嘉之，赐氏御龙，以更豕韦之后。龙一雌死，潜醢之以食夏后。既而使求之，惧而迁于鲁县。夏后召孟，别封刘累之孙于大夏之墟为侯。至周成王时，唐人作乱，成王灭之，而封太叔，更迁唐人’”子孙于杜，谓之杜伯。《毛诗谱》云：“叔虞子燮父以尧墟南有晋水，改曰晋侯。”

成王十二年，王帅燕师城韩，锡韩侯命。

按：《竹书纪年》云云。

康王十二年，夏六月壬申，王如丰，锡《毕公命》。

按：《竹书纪年》云云。

### 昭王六年王锡郇伯命

按：《竹书纪年》云云。

### 穆王六年春徐子诞来朝锡命为伯

按：《竹书纪年》云云。

穆王十一年，王命卿士祭公谋父。

按：《竹书纪年》云云。

### 共王九年春正月丁亥王使内史良锡毛伯迁命

按：《竹书纪年》云云。

### 夷王 年命卫复为侯

按《史记·卫康叔世家》：“成王长，用事，举康叔为周司寇，
赐卫宝祭器，以章有德。康叔卒，子康伯代立。康伯卒，
子考伯立。考伯卒，子嗣伯立。嗣伯卒，子𢈻伯立。𢈻伯
卒，子靖伯立。靖伯卒，子贞伯立。贞伯卒，子顷侯立。顷
侯厚赂周夷王，夷王命卫为侯。”

〈注〉索隐曰：《康诰》称“命尔侯于东土”，又云“孟侯，朕其弟，小子封”，则康叔初封己为侯也。比子康伯即称伯者，谓方伯之伯耳，非至子即降爵为伯也。故孔安国曰：“孟，长也。五侯之长谓方伯。”方伯，州牧也，故五代孙袒恒为方伯耳。至顷侯德衰，不监诸侯，乃从本爵而称侯，非是至子而削爵，及顷侯赂夷王而称侯也。

### 宣王三年命蹶父抚北土以封韩侯

按：《通鉴前编》云云。

〈目〉《诗传》曰：“王以韩侯之先，因时百蛮而长之，故锡之追貊，使为之伯，以修其城池，治其田亩，正其税法，而贡其所有于王也。”

宣王六年，锡召穆公命。

按《竹书纪年》：“宣王六年，召穆公帅师伐淮夷。王帅师
伐徐戎，皇父休父从王伐徐戎，次于淮。王归自伐徐，
锡召穆公命。”

宣王八年，鲁武公来朝，锡鲁世子戏命。

按：《竹书纪年》云云。

宣王十五年，王锡虢文公命。

按：《竹书纪年》云云。

宣王二十二年，封弟友于郑。

按《史记·郑世家》：“郑桓公友者，周厉王少子而宣王庶
弟也。宣王立二十二年，友初封于郑。封三十三岁，百
姓皆便爱之，幽王以为司徒。”

〈注〉徐广曰：“《年表》云母弟。”《索隐》曰：“郑，县名，属京兆。秦武公十一年，初县杜郑是也。”又《系本》云，“桓公居棫林，徙拾。”宋忠云，“棫林与拾，皆旧地名”，是封桓公，乃名为郑耳。至秦之县郑，是郑武公东徙新郑之后，其旧郑乃是故都，故秦始改为县也，出《地里志》。

### 幽王八年王锡司徒郑伯多父命

按：《竹书纪年》云云。

### 平王元年锡晋侯仇命命卫侯和为公

按《书经》“文侯之命。”

〈蔡传〉幽王为犬戎所杀，晋文侯与郑武公迎太子宜臼立之，是为平王，迁于东都。平王以文侯为方伯，赐以秬鬯弓矢，作《策书》命之，史录为篇。

“王若曰：父义和，丕显文武，克慎明德，昭升于上，敷闻
在下。惟时上帝集厥命于文王，亦惟先正，克左右昭
事厥辟越小大谋猷，罔不率从。肆先祖怀在位。”

〈蔡传〉同姓故称父。文侯名仇义和，其字不名者，尊之也。

“呜呼！闵予小子，嗣造天丕愆，殄资泽于下民，侵戎我
国家，纯即我御事，罔或耆寿，俊在厥服。予则罔克曰：
‘惟祖惟父，其伊恤朕躬。呜呼！有绩予一人永绥在位。
父义和，汝克昭乃显祖，汝肇刑文武，用会绍乃辟，追
孝于前文人。汝多修捍我于艰。若汝予嘉’。”王曰：“父义
和，其归视尔师，宁尔邦，用赉尔秬。鬯一卣，彤弓一，彤”
矢百，卢弓一，卢矢百，马四匹。“父往哉！柔远能迩，惠康
小民，无荒宁。简恤尔都，用成尔显德

〈蔡传〉黑黍曰秬，酿以鬯草。卣，中尊也。诸侯受锡命，当告其始祖，故赐鬯也。彤，赤卢，黑也。诸侯有大功，锡弓矢，然后得专征伐。马供武用，四匹曰乘。侯伯之赐无常，以功大小为度也。简者，简阅其士。恤者，惠恤其民。都者，国之都鄙也。

按《史记卫康叔世家》：“武公即位，修康叔之政，百姓和
集。四十二年，犬戎杀周幽王，武公将兵往佐周平戎，
甚有功。周平王命武公为公。”

按《竹书纪年》：“平王元年辛未，王东徙洛邑，锡文侯命。
晋侯会卫侯、郑伯、秦伯以师从王入于成周。”

平王三年，王锡司徒郑伯命。

按：《竹书纪年》云云。

### 釐王三年命曲沃武公以一军为晋侯

按《左传》，隐公五年“春，曲沃庄伯以郑人、邢人伐翼，王
使尹氏、武氏助之，翼侯奔随。夏六月，曲沃叛王。秋，王
命虢公伐曲沃，而立哀侯于翼。六年春，翼九宗五正。
顷父之子嘉父逆晋侯于随，纳诸鄂，晋人谓之鄂侯。
初，晋穆侯之夫人姜氏以条之役生太子，命之曰仇。
其弟以千亩之战生，命之曰成师。惠之二十四年，晋”
始乱，故封桓叔于曲沃。惠之三十年，晋潘父弑昭侯
而纳桓叔，不克，晋人立孝侯。惠之四十五年，曲沃庄
伯伐翼，弑孝侯，翼人立其弟鄂侯。鄂侯生哀侯。哀侯
侵陉庭之田。陉庭南鄙启曲沃伐翼。桓公三年春，曲
沃武公伐翼，次于陉庭，逐翼侯于汾隰，骖絓而止，夜
获之。七年冬，曲沃伯诱晋小子侯杀之。八年春，灭翼。
冬，王命虢仲立晋哀侯之弟缗于晋。九年秋，虢仲、芮
伯、梁伯、荀侯、贾伯伐曲沃。《庄公》十六年冬，王使虢公
命曲沃伯以一军为晋侯。十八年春，虢公、晋侯朝王。
王响醴，命之宥，皆赐玉五玨，马三匹。

〈注〉翼，晋旧都也。唐叔始封，受怀姓九宗，职官五正，遂世为晋强家。五正，五官之长。九宗，一姓为九族也。

按《史记·晋世家》：“穆侯费王四年，取齐女姜氏为夫人。
七年，伐条，生太子仇。十年，伐千亩有功，生少子，名曰
成师。”晋人师服曰：“异哉，君之命子也。太子曰仇，仇者，
仇也。少子曰成师。成师，大号成之者也。名自命也，物
自定也。今适庶名反逆，此后，晋其能毋乱乎？”二十七
年，穆侯卒，弟殇叔自立，太子仇出奔殇叔。四年，穆侯
太子仇率其徒袭殇叔而立，是为文侯。文侯三十五
年卒，子昭侯伯立。昭侯元年，封文侯弟成师于曲沃。
曲沃邑大于翼。翼，晋君都邑也。成师封曲沃，号为桓
叔。靖侯庶孙栾宾相桓叔，桓叔是时年五十八矣，好
德，晋国之众皆附焉。君子曰：“晋之乱，其在曲沃矣。末
大于本而得民心，不乱何待？”七年，晋大臣潘父弑其
君昭侯而迎曲沃桓叔。桓叔欲入晋，习人发兵攻桓
叔，桓叔败，还归曲沃。晋人共立昭侯子平为君，是为
孝侯。诛潘父。孝侯八年，曲沃桓叔卒，子鱓代桓叔，是
为曲沃庄伯。孝侯十五年，曲沃庄伯弑其君晋孝侯
于翼。晋人攻曲沃庄伯，庄伯复入曲沃。晋人复立孝
侯子郄为君，是为鄂侯。鄂侯六年卒。曲沃庄伯闻鄂
侯卒，乃兴兵伐晋。周平王使虢公将兵伐曲沃庄伯，
庄伯走保曲沃。晋人共立鄂侯子光，是为哀侯。哀侯
二年，曲沃庄伯卒，子称代庄伯立，是为曲沃武公。哀
侯八年，晋侵陉廷，《陉廷》与曲沃武公谋。九年，伐晋于
汾旁，虏哀侯。晋人乃立哀侯子小子为君，是为小子
侯。小子元年，曲沃武公使韩万杀所虏晋哀侯。曲沃
益彊，晋无如之何。晋小子之四年，曲沃武公诱召晋
小子，杀之。周桓王使虢仲伐曲沃武公，武公入于曲
沃，乃立晋哀侯弟缗为晋侯。《晋侯缗》。二十八年，曲沃
武公伐晋侯缗，灭之，尽以其宝器赂献于周釐王。釐
王命曲沃武公为晋君，列为诸侯，于是尽并晋地而
有之。曲沃武公已即位三十七年矣，更号曰晋武公。
晋武公始都晋国，前即位曲沃，通年三十八年。武公
称者，先晋穆侯曾孙也，曲沃，桓叔孙也。桓叔者，始封
曲沃，武公庄伯子也。自桓叔初封曲沃以至武公灭
晋也，凡六十七岁而卒，代晋为诸侯。武公代晋二岁
卒，与曲沃通年即位，凡三十九年而卒。

按：《竹书纪年》：“釐王三年，曲沃武公灭晋侯缗，以宝献
王。王命武公以一军为晋侯。”

### 惠王四年与郑伯以虎牢以东与虢公以酒泉之地按左传庄公二十一年夏郑伯虢公同伐王城郑伯将王自圉门入虢叔自北门入杀王子颓及五大夫

郑伯享王于阙西辟，乐备，王与之《武公》之略，自虎牢
以东。五月，王巡虢守。虢公为王宫于玤，王与之酒泉。
郑伯之享王也，王以后之《鞶鉴》予之。虢公请器，王予
之爵。

### 襄王三年锡晋惠公命

按《左传》：僖公十一年春，天王使召武公。内史过赐晋
侯命，受玉惰。过归，告王曰：“晋侯其无后乎？王赐之命
而惰于受瑞，先自弃也，已而何继之有？礼，国之干也；
敬，礼之舆也。不敬则礼不行，礼不行则上下昏，何以长世？”

按《国语》：“襄王使召公过及内史过赐晋惠公命。吕甥、
郤芮相晋侯不敬，晋侯执玉，卑拜不稽首。”

襄王十六年，锡晋文公命。

按《国语》：“襄王使太宰文公及内史兴赐晋文公，命上
卿逆于境。晋侯郊劳，馆诸宗庙，馈九牢，设庭燎。及期，
命于武宫，设桑主，布几筵，太宰莅之，晋侯端委以入。
太宰以王命命冕服，内史赞之，三命而后即冕服。既
毕，宾飨赠饯，如公命侯伯之礼，而加之以宴好。”及惠
后之难，王出在郑，晋侯纳之。〈按左传秦伯纳公子重耳周惠后之难俱在僖

公二十四年

襄王十七年，赐晋文公珪鬯弓矢为伯，与以河内地
按《史记周本纪》：“襄王十七年，晋文公纳王而诛叔带，
襄王乃赐晋文公珪鬯弓矢为伯，以河内地与晋
襄王二十年，策命晋文公为侯伯。”

按《左传》僖公二十八年：“夏四月甲午，作王宫于践土。
五月丁未，献楚俘于王，驷介百乘，徒兵千。郑伯傅王，
用平礼也。”“己酉，王享醴，命晋侯侑。王命尹氏及王子
虎、内史叔兴父策命晋侯为侯伯，赐之大辂之服，戎
辂之服，彤弓一，彤矢百，玈弓矢千，秬鬯一卣，虎贲三
百人。曰：‘王谓叔父，敬服王命，以绥四国，纠逖王慝’。”晋
侯三辞从命，曰：“重耳敢再拜稽首，奉扬天子之丕显
休命。受策以出，出入三觐。”〈按锡晋文公命国语在入国初纳王前史记纳王后

命为伯，赐物与地。《左传》“践土献俘，命为侯伯。” 俱各异年，别为三事。

襄王二十六年，锡鲁文公命。

按《春秋》：文公元年：“夏四月，天王使毛伯来锡公命。”

〈注〉诸侯即位，天子赐以命圭，合瑞为信。僖十一年“王锡晋侯命”，亦其比也。

按《左传》：“夏四月，王使毛伯卫来锡公命，叔孙得臣如
周拜。”

### 简王三年锡鲁成公命

按《春秋》，成公八年：“秋七月，天子使召伯来赐公命。”

### 考王 年封弟揭于河南

按《史记·周本纪》，考王封其弟于河南，是为桓公，以续
周公之官职。桓公卒，子威公代立；威公卒，子惠公代
立，乃封其少子于巩以奉王，号“东周惠公。”

按《通鉴前编》：“贞定王崩，哀王立，其弟思王弑哀王自
立，其弟考王又杀思王自立，然少弟揭在焉。”使揭复
迹其所为，则考王殆未保也，于是封之河南，是分国
以处之也。

### 显王十九年王如卫命公子南为侯

按：《竹书纪年》云云。

按《路史》：“周之初兴，大封同姓五十有三国，而文武之
胙又三十有二，管、蔡、成、霍、鲁、卫、毛。”𩧬告、雝、曹、滕、毕、原、
丰、荀，文之昭也；亏、晋、应、韩、寒、狄，武之穆也；而凡、蒋、邢、
茅之与胙祭，则周公之裔也。召、虢、燕、阳、阎、镏、邠、镐、方、
卬、息、随、彤、单、纵、甯、梁、项、岑、鄄、滑、养、盛、极，巩、谷、谢、郭、密、
荣，丹阳，杨、逢、觚、栾、甘、鳞，主、顿、鼓、肥、宫、遂、冥、丽、暴，载、岐、
费、纪、胡、康、苌、解、张、隗、蔺、运、冀、潘、庞、冯、沈、贾、郑、睽、芮、魏、
焦、樊，巴、周、徐、桥。〈阙〉北燕、鲜虞、阳樊，皆姬国也。“文之昭
十有六，而泰姒生者十。文公采于周，成王封其子伯
禽于鲁。”“有四世，而楚灭之。”后有有蟜、臧会、臧文、臧
孙、公山武仲、南宫惠叔、叔仲仲颜、仲叔、公孙东门、子
家、子叔、子服、子我、子言、子翚、子干、子成、子寤、子孟、子
驹、子有子士、子华、子阳子、杨、公施、公襄、公冉、公为、公
思、公石、公之、公析、公巫、公父、公伯、公慎、公索、公肩、公
良、公哀、公若、公冶、公输、公鉏、公仪、少施、庆父、富父、宾
牟、意如、仲“梁、仲颜、孟仲、叔季之四孙及声、意南、懿、陉、
般、僖、荣禽、于赐湣、闵骞、哀、隐、悼、引、毗弥展、施衡，为穆
作昨、婼尾、鞠麹、孟仲、叔季之氏。”其以邑氏者，臧众鄟、
秦运郓、管、柳、厚郈、颜、郎、费蔑、鲁及柳下、瑕丘、厚丘梁
其《穀梁》逮项，公孙足守秦符玺，又为符氏。周公使管
叔监郼与蔡惎郼间王室。周公蔡蔡，而辟管爰，代以
中旄父管故不嗣，后有禽氏。管氏敬仲相齐公伯，卒
于齐。其耳孙修适楚，为阴大夫。汉始南阳世奉仲祭，
号相君。有阴氏。阴嵩又为丘自陵氏。蔡叔既蔡于郭
凌子胡改行帅德周公使为鲁卿。鲁治，乃复之王邦
之蔡泽，是为蔡仲子。蔡伯生宫侯，至平侯，徙新蔡，益
微，每赋役于楚，迁之州来，二十四世而楚灭之，有蔡
氏、“辰氏、盱氏、朝氏、归生氏、生氏、太史氏、蔡仲氏、子履
氏、大利稽氏、曹叔甸伯。”二十六世而宋灭之，有曹氏、
羁氏、僖氏、釐氏、子臧氏、射姑氏、夕姑氏、公彊氏。其支
于卞者为卞氏、欣氏，于牟者为曹牟氏、重丘氏、子臧
氏、曹操。汉而有魏，五世劫于典午。成伯子爵。后附
于齐，还奔鲁，而灭于楚。有成氏、郕氏、上成氏、邦氏、肃
氏。霍处以禄父降而《经》，至永公灭而奔齐。晋旱，卜之
在岳，于是复霍而登。旋灭于晋，有霍氏、冠军氏。𠐶氏
叔封司寇采康。及成王降霍，以商馀地封之。统三监，
为孟侯，曰卫伯。八世顷侯始侯孙和、桓、厉、宣。九十犹
戒于国，所谓睿圣武公者五子：懿公杀公于狄，宋立
戴公。狄载至，徙楚丘。子成公遂迁昆吾。凡有五世而卫亡，有“小王成公，公上赵阳羌。”〈阙〉师辟闾析龟北
宫，强梁会庌。〈音雅〉“羌宪，祝固，祝国、祝史，史晁，史朝，史桑，
太叔，卷子、南公、世叔、仲叔，石骀、石伯、公叔子叔公明
公、孟公孙子高公、析公、甫公、荆公、文子、文子、伯子玉、
子郢、子强子、季子齐”、夏戊、夏丁，将军，右宰、司马、司寇，
及左右之公子，与石、聂、弥承、礼免勉，左右伋、寿南、晁、
蒯、辄，顽、衎林、凌稷、牧冷，嗣眷，兼孙，孟弘、洪、璧辟、宪孺，
黔渠，朝世、监寇、鍼、文、齐开、彪、孔之氏，其悬氏、悬潘氏、
求氏、仇氏、裘氏、康氏、卫氏、戚氏、傶氏、濮阳氏、元氏、元
咺氏、常氏、商氏、凌氏、陶叔授民，为陶叔氏。司徙氏。武
公生季，衅采于甯，九世居卿，为甯氏。孙权启吴，四世
而归于晋，又有厉氏。春秋之时，惟鲁、卫希王政。武王
克商，以毛、叔、郑从。成王以郑为三公，有毛氏、毛伯氏。
武王之封母弟也。惟季载少，使食于沈。成王立，为司
空，爰封之冉，曰“冉季”，是为𨚗。𩧬有冉氏、𨚗氏。𨸱氏。𩧬
氏、告分南北，南后入晋，北入宋，有告氏。郜氏。雝伯入
周，后有雝氏。邕氏、叔绣居。《文公》侯之《縢》。有一世
齐灭之。有縢氏、滕氏、腾氏、卜氏、滕叔氏、公丘氏。氏。
文公薨，毕公高入职焉。子季孙邑潘，既复分庞，裔孙
毕万，事晋献公，灭魏而封之。十世而斯始命文侯惠，
徙大梁，又八世虏于秦。有毕、魏、藩、番、庞、吕、献豫、苪垣
新王及魏强伯夏曼多、令狐、宇文、新垣，叶大夫之氏。
华侯采冯城，为冯氏。有北燕、武伐纣、原公把小钺。原
庄公后亡，有原氏、佼氏、原仲氏、原伯氏、跪氏、荀侯诸
侯之伯，晋灭之，为公族，后逝敖，为荀氏、郇氏、旬氏、孙
氏、孙伯氏、夙氏、程氏、中行氏、伯宗氏、籍氏、席氏、投氏、
投壶氏。孙息食知，为知氏、智氏。智果谏瑶，不从，乃别
族于太史，为辅氏。丰侯坐酒亡国，以故负罂于首以
为式。后有丰氏。酆氏，武之穆四，于邘为长。先是，唐有
祸，成王以封子干子。父而谓晋。十一世文侯勤周，
受锡予。昭侯立其弟于曲沃，五世而曲沃灭，晋君之。
五世文公遂霸诸侯。又十六世而析徙端氏，有“晋进
戊、恭整、舅、咎羊甲、献射、席籍及士贞、楼、季太成、叔鱼、
叔向、叔夙、季夙、季婴、杨、食、食我、凡闾伯宗、伯、州公仇、
公师、弗忌、臼季子羽之氏”，其以采者𫄨？郤步、涉畜、鄐
臼。傗苦、冀、解，张、杨、阳端、续温，祁、邬，羊介，翼，盂，驹州，栾
及扬干，铜鞮，羊舌，祈夜，长鱼，五鹿，东关，郄州，其苦成、
库成、古成、车成，出于苦。《栾书》下军及嘉若，栾出于栾
堤，《遆蹄》，《鞮鲑》，出于铜鞮，犨分于郤，郗出于𫄨。自步居
温，则为步温。繇祈易续，则为续祈。先轸封原且居，徙
霍，为霍伯。有先氏。左行氏，康王以虞之幼子公明为
贾伯，曲沃，灭之。有贾氏、右行氏，贾孙氏出。公生伯侨，
封扬，曰扬氏。扬孙氏雄。其出也而温，则狄。灭之。或为
狐氏韩。庶子幽，世失国。宣王中兴，“韩讨不庭，锡之
梁山，奄受北国，是为《韩西》。”卫满伐之，而于海，曲沃
并晋，有韩万为戎御，复采韩原，至景侯始命。凡二十
有四世，秦灭之，有韩何、横侠、罂言、贾褐、李、吕及韩侯
无忌公族韩褐、韩籍、韩婴、韩信、信都之氏。厥之元康，
采赵蔺，为蔺氏。哀侯少子婼采平，为平氏、婼氏、张氏、
灌氏。信之后，又有韩馀氏。于之后，有于氏、邘氏、盂氏、
万纽、于氏。应侯次四，晋灭之，有应氏、深氏、狄子寒侯
偕，武穆也，后各为氏。周公之祚七，长鲁禽父，次凡伯，
为凡氏。𨙮氏、氾氏。次伯龄，封蒋男爵，后以功侯，二十
二世并于楚，有将氏、定氏。次靖渊，封邢侯，爵灭于卫，
有邢氏、陉氏。次祭事，文王受商之命，有祭氏、谋氏、訾
氏、祭公氏。次胙，次茅胙，入南燕，有胙氏、作氏、茅，有茅
氏、茆氏。若夫周隶之国，则伯卤之孙仲奕，武王封之
阎，晋灭之，有阎氏、弈氏、大野氏、虢仲、虢叔，文王敬友
二卿，仲曰西虢，后迁上阳，为南虢，而留者为小虢，虢，
晋灭之。叔为东虢，平王夺其地与郑。楚庄责王，乃求
其裔孙，序封之。阳曲曰郭公，晋灭之，有虢氏、郭氏、制
氏，若上阳、夏阳、西郭、南郭、南伯之氏。肜，康公卿后，有
留氏、刘氏、康氏、官师氏、师氏、帅氏。文王之异弟煇之
子渠封岑，为岑氏，亦有王氏、虔仁氏、钳耳氏、箝耳氏、
虔仁氏、仁氏，此王季之穆也。成王侯次子于翟，为翟
氏。又封其支于肜为肜伯、宗伯，是为肜氏。又封幼子
臻于单。单世卿为甸侯，有单氏、靖氏、单伯氏、旗氏。昭
王子成公男，后有成公氏。宣王封庶弟友于咸林，曰
郑为司徒，死戎难。子武公以夹俌赐虢郐十邑，徙拾
爵伯。二十有二世，韩灭之，有郑“蔺、语京、将良、孤、尉具、
司髡烛、裨諀、堵、泄泄、羽、浑、然、游、游、驷国、渝俞，喻谕，军
会，雅邃，𦈡罕，丰賸，歂侨参、眅姜，虿印、颉梧，儵皇、蟜佚，
卫及、田、章、封具，羌宪，彊梁、赵阳，史龟、去疾、大季公、文
公德，共叔、世叔、大叔”、子人、子强、子驷、子罕、子孔、子晳、
子国、子游、子宽、子然、子羽、子轩、子革、子旗，伯有、马师，
东里、行人，西门、“西宫京城俟伏贺吐”之氏。宣之子三，
一尚父，为杨侯；一食陆乡，曰陆侯；一封谢丘，为谢丘
氏。平之子三：长曰精，封纵，为纵氏，精纵氏；次曰唐，封
梁山，为梁伯；少曰秀，封汝川，谓之周；十九世并于秦，
为周氏。杨侯曾孙失国，平王以赐晋，封叔盻后，氏为
杨。洎坚为三世而为唐，有枭氏、屋引氏、越勒氏、普六茹氏，惠之子带封甘，曰昭公子。《成公世官》王所有甘
氏、甘士氏、甘先氏、甘庄氏、染女氏、鉴氏，顷之孙武强
满为武强氏。姬氏、周氏，𥳑之子儋季为儋氏，景之孙，
封阳樊后宅无终为公翁阳氏。阳氏、阳樊氏，无终氏，
敬之子，封鄄为鄄氏。灵王之太子超古，幼有成德，以
谏废，年十八而宾，是为晋子。宗敬为司徒，号“王子”，家
平阳，为王子氏。田氏、缑氏、王人氏、王氏、李氏、拓至氏、
可频氏、乙速孤氏。召康公愿封燕康王，复为太保，年
百有八十，其长居燕，而支袭召、召，世为伯有。召氏、邵
氏、召伯氏、东陵氏，其分于唐者为阳伯。齐灭之，北燕
归国，不达于〈阙〉凡四十有三世，秦灭之。太史公曰：“燕
之社稷血食者九百年，于姬姓独后亡，抑召伯不鄙
其民，有亡执之德也。后有燕喜、攸、缪、釐哙、快喻之氏。”
盛伯子，姬姓之长，降于齐，有盛氏、痛氏、密公、荣公、瑕
公、苌伯、贾伯、芮伯、桃叔、尹公、康公、巩伯、甘单公、暴公、
詹伯、家父、巷伯、方叔、邛叔，世卿家，后各为氏。又有尹
公氏、奇氏、荣叔氏、南宫氏、荣伯氏、芳氏。齐侯灭谷，秦
穆灭滑，楚文灭息，晋文灭巴，鲁灭项，有谷氏、滑氏、滑
伯氏、息氏、息夫氏、巴氏、通氏、项氏、刘氏、辛氏。召公俌，
周西伯夫人绍，两交龙不乐，遂娠，生子，有文在手曰
“盛”，因名氏之，年十有八封之。谯侯，晋武公灭谯有之，
为谯氏、焦氏。汉东之国，随为大，楚灭之，有随氏、少师
氏鳞，宋灭之；宫、虞灭之；纪遂，齐灭之；岐、鄗，周废之；养、
顿、徐、胡入于楚，肥、鼓、魏、焦入于晋，觚则丽届于秦，而
鲜虞则在狄、极入于无骇，而隗、丹、睽、载、逢、冀冥主亦
衰除矣，后各以国令氏。考王封弟揭河南，曰东桓公。
至孙惠公杰，分其子姓于巩以奉王，曰西惠公，号二
周。𧹞王之立，二周分理。四十九年，秦取西周，迁东惠
之孙咎公于𢠸狐。王崩，秦昭取西王稽。七年，秦庄襄
取东西周地，而以阳人聚为周君，祀中山武公，东桓
公子也。厥后桓公荒淫，不恤国。王问晋史馀曰：“今诸
侯孰先亡？”对曰：“中山乎？”二年而魏拔之，处之灵寿，蓺
副舆啬种稷、宾挍显党，惠、偏公富太泰，亚辟，组、骊治
聚，治鞠、鞫儋技攴，宰“忌、舞蝮及王孙、王叔、王子、贾孙、
王史、内史、公祖、叔服、太伯、黑肱、黑肩”，西周武强、司工、
陈留之氏，皆周栴也，汉封之卫。〈按是篇纪周国族世系甚详然其年之先

后多不可考，因附录于此。